钦定古今图书集成/方舆汇编/职方典/第1521卷 > 《双明洞》
## 钦定古今图书集成/方舆汇编/职方典/第1521卷 > 《双明洞》

予行抵洞，苍然，两山夹道，下有寒泉，注为澄潭，怡然
于怀。从者曰：“未也。白石壁立，崖侧有通迳，劈开一窦，
圆如满月，奇哉，斯之谓洞也。”从者曰：“未也。”缘门以入，
小迳夹崖，前峰兀嵂，苍碧澄流。穿石折而西回，又一
方渚，磷磷有声，云气拂面，静观日色山影澄沉如镜，
东西风月相射，南北绕石盘如盖。衍土一区，可坐可
话。往来百步馀，而兴入风泉云壑之外矣。顾崖门，石
笋数尺，形类妆点。佛背旁侍童环立者可数人。俯视
水石泠然，徐子发浩歌，童冠者抠衣而进，歌《湛露》。前
溪横小梁，渡涉者莫子起以请，曰：“未也。渡此则双明
洞矣。”余揽衣却顾，步小桥流水之漱。穿石洞，援壁而
登，六七步间，恍然光敞。堂壁四周，前开一面，以吐日
月，上圆下方，奇伟。一室环壁灵异，莫穷变态。中座四
顾，山水之奇，足澄心目。